Document ID: 32009D0986

РЕШЕНИЕ НА КОМИСИЯТА
от 18 декември 2009 година
за създаване на експертна група за технически консултации относно схемата за предлагане на плодове в училищата
(2009/986/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като има предвид, че:
(1)
С цел да се осигури успешното прилагане на схемата за предлагане на плодове в училищата, създадена с Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), изменен с Регламент (ЕО) № 13/2009 на Съвета (2), наричана по-долу „схема за предлагане на плодове в училищата“, Комисията следва да може да получава експертни технически становища от форум от експерти с опит в областта на храненето, епидемиологията, общественото здравеопазване и насърчаването на здравето, поведенческите и социалните науки, оценяването.
(2)
Следователно е необходимо да се учреди група от независими експерти и да се определят задачите и структурата ѝ.
(3)
Експертната група следва да предоставя на Комисията експертни становища в широк кръг области, свързани с прилагането, мониторинга и оценката на схемата за предлагане на плодове в училищата. Експертната група следва също да осигурява на Комисията помощ при изготвянето на доклада, посочен в член 184, параграф 5 от Регламент (ЕО) № 1234/2007.
(4)
Членовете на експертната група следва да се назначават в лично качество и да подават независими становища на Комисията. Членовете на експертната група следва да имат опит в допълващи се области и да обединяват научни и практически знания. Съставът на експертната група следва да отразява по балансиран начин географската структура на Европейския съюз.
(5)
Представителят на Комисията в експертната група следва да бъде упълномощен да кани експерти или наблюдатели с опит в специфична област да участват в работата на групата.
(6)
Следва да бъдат предвидени правила относно огласяването на информация от страна на членовете на експертната група, без да се засягат правилата на Комисията относно сигурността, определени в приложението към Решение 2001/844/ЕО, ЕОВС, Евратом на Комисията (3).
(7)
Личните данни, свързани с членовете на експертната група, следва да бъдат обработвани в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (4),
ПРИЕ НАСТОЯЩОТО РЕШЕНИЕ:
Член 1
Експертна група за технически консултации относно схемата за предлагане на плодове в училищата
С настоящото се създава експертна група за технически консултации относно схемата за предлагане на плодове в училищата, наричана по-долу „експертната група“.
Член 2
Задачи
Задачата на експертната група е да подпомага Комисията при:
а)
прилагането, мониторинга и оценката на схемата за предлагане на плодове в училищата, създадена с Регламент (ЕО) № 1234/2007, наричана по-долу „схемата за предлагане на плодове в училищата“, като предоставя експертни становища;
б)
изготвянето на доклада, посочен в член 184, параграф 5 от Регламент (ЕО) № 1234/2007.
Член 3
Консултации
1. Комисията може да се консултира с експертната група по всички въпроси, свързани с прилагането на схемата за предлагане на плодове в училищата.
2. Председателят на експертната група може да посъветва Комисията да се консултира с нея по конкретен въпрос.
Член 4
Членство - назначаване
1. Експертната група се състои от десет членове. Нейният състав отразява по балансиран начин географската структура на Европейския съюз.
2. Членовете на експертната група се назначават от Комисията измежду специалисти:
а)
с експертни знания в областта на храненето, епидемиологията, общественото здравеопазване и насърчаването на здравето, поведенческите и социалните науки, оценяването,
б)
с достатъчен опит, за да съветват Комисията относно прилагането, мониторинга и оценката на схемата за предлагане на плодове в училищата, и
в)
които са отговорили на публичната покана за подаване на кандидатури.
3. Комисията може също да определи списък от кандидати, които не могат да бъдат назначени като постоянни членове на експертната група, въпреки че в рамките на процедурата за подбор техните кандидатури са били определени като подходящи за конкретна позиция в експертната група. Този списък може да бъде използван за назначаването на резервни членове на експертната група.
4. Членовете на експертната група се назначават в лично качество и съветват Комисията без да зависят от външно влияние.
5. Членовете на експертната група се назначават за мандат от три години, който може да бъде подновяван, но те не могат да заемат този пост за повече от три последователни мандата. Те остават на длъжност, докато не бъдат заменени в съответствие с параграф 6 или докато не изтече мандатът им.
6. Членовете, които вече не са способни да участват ефективно в обсъжданията на групата, които подадат оставка или не отговарят на условията, определени в параграф 4 от настоящия член или в член 339 от Договора за функционирането на Европейския съюз, могат да бъдат заместени за остатъка от мандата им.
7. Всяка година членовете подписват заявление, че ще действат в обществен интерес, и декларация, посочваща отсъствието или наличието на интерес, който би могъл да накърни тяхната обективност. Преди всяко заседание те заявяват всеки конкретен интерес, за който би могло да се счита, че е в ущърб на тяхната независимост по отношение на въпросите от дневния ред.
8. Имената на членовете и имената на лицата, включени в списъка по параграф 3, се публикуват на интернет страницата на Генерална дирекция „Земеделие и развитие на селските райони“ и в регистъра на експертните групи. Тези имена се събират, обработват и публикуват в съответствие с Регламент (ЕО) № 45/2001.
Член 5
Функциониране
1. Експертната група избира председател и двама заместник-председатели от своите членове чрез гласуване с обикновено мнозинство.
2. Представителят на Комисията може да присъства на заседанията на експертната група. Той може да кани експерти или наблюдатели със специфичен опит по въпрос от дневния ред на експертната група да участват в нейната работа.
3. Информацията, получена в рамките на участието в обсъжданията на експертната група, не се разгласява, ако по мнението на Комисията тази информация засяга въпроси от поверителен характер.
4. Експертната група обикновено заседава в сградите на Комисията в съответствие с определените от нея процедури и график. Комисията осигурява секретарските услуги. Други длъжностни лица на Комисията, проявяващи интерес към разискванията, могат да участват в заседанията на експертната група.
5. Експертната група приема свой процедурен правилник въз основа на стандартните процедурни правилници, приети от Комисията (5), чрез гласуване с обикновено мнозинство.
6. Комисията може да публикува в Интернет на оригиналния език на съответния документ дневния ред, протокола, резюме, заключение или частично заключение или работен документ на експертната група.
Член 6
Разходи за заседанията
1. Комисията възстановява пътните, а когато е необходимо, и дневните разноски на членовете и експертите във връзка с дейностите на експертната група в съответствие с приложимите правила на Комисията за възнаграждение на външни експерти.
2. На членовете, експертите и наблюдателите не се заплаща възнаграждение за предоставените от тях услуги.
3. Разноските за заседанията се възстановяват в рамките на годишния бюджет, отпуснат от отговорните служби на Комисията.
Член 7
Влизане в сила
Решението влиза в сила в деня на публикуването му в Официален вестник на Европейския съюз.
Съставено в Брюксел на 18 декември 2009 година.

Labels: 17
10
0
12
15